ตัวเลขการส่งออกไทยในเดือนมิถุนายน 2564 ขยายตัว จากกลุ่มสินค้าเกษตรและอุตสาหกรรม
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ เปิดเผยภาวะการค้าระหว่างประเทศของไทย เดือนมิถุนายน 2564 มีมูลค่า 23,699 ล้านเหรียญสหรัฐ ขยายตัวร้อยละ 43.82 สูงสุดในรอบ 11 ปีขณะที่การนำเข้ามีมูลค่าอยู่ที่ 22,754 ล้านเหรียญสหรัฐ  ขยายตัวร้อยละ  53.75 ไทยยังได้ดุลการค้า  945  ล้านเหรียญสหรัฐ การส่งออกที่ขยายตัวเพิ่มขึ้น เป็นผลมาจากการส่งออกสินค้าเกษตรเติบโต รวมไปถึงตลาดส่งออกสำคัญขยายเกือบทุกตลาด  เช่น  สหรัฐ  ยุโรป จีน  ญี่ปุ่น  เกาหลีใต้  ไต้หวัน  รวมไปถึงกลุ่มตลาดอาเซียนที่การส่งออกโตต่อเนื่อง  โดยเชื่อว่าส่งออกทั้งปีของไทยจะไปในทิศทางที่เติบโต  ทำให้ภาพรวมการส่งออกครึ่งปีแรกของปี 2564 มีมูลค่าอยู่ที่ 132,334 ล้านเหรียญสหรัฐ  ขยายตัวร้อยละ 15.53 การนำเข้ามีมูลค่าอยู่ที่  129,895 ล้านเหรียญสหรัฐ  ขยายตัวร้อยละ 26.15  ไทยได้ดุลการค้าครึ่งปีแรกอยู่ที่  2,439  ล้านเหรียญสหรัฐ  โดยสินค้าส่งออกสำคัญที่ขยายคัวได้ดี ได้แก่ การส่งออกสินค้าเกษตรและอาหาร  สินค้าที่เกี่ยวข้องกับการทำงานที่บ้าน  สินค้าเกี่ยวกับการป้องกันการติดเชื้อและลดการแพร่ระบาด  สินค้าที่เกี่ยวข้องกับการฟื้นตัวของภาคการผลิต และสินค้าคงทนหรือสินค้าฟุ่มเฟือยที่มีราคาสูงสำหรับแนวโน้มการส่งออกในช่วงเดือนกรกฎาคม-สิงหาคม 2564 ยังมองว่าอาจจะมีปัญหาเรื่องของโควิด-19 ที่กระทบภาคการผลิตโดยเฉพาะกลุ่มโรงงานที่ปิดตัว อาจจะต้องพิจารณาหาแนวทางที่เหมาะสมเพื่อให้การผลิตยังคงเดินหน้าเพื่อการส่งออกไปได้  จะมีการนำเสนอเข้าสู่ที่ประชุมคณะรัฐมนตรี (ครม.) พิจารณาในสัปดาห์หน้า ส่วนกรณีปัญหาเรื่องของการขาดแคลนแรงงาน  ใบขึ้นทะเบียนแรงงานหมดอายุและการกระจายวัคซีนให้กับกลุ่มแรงงาน ได้มีการหารือกับที่ประชุม ครม. เพื่อแก้ไขปัญหาแล้ว  ทั้งนี้  เชื่อว่าหน่วยงานที่เกี่ยวข้องจะเร่งแก้ไขปัญหาต่อไปอย่างเร่งด่วน  เพื่อให้ภาคการผลิตยังคงเดินหน้าต่อไปได้  พร้อมระบุ การผลักดันการส่งออกในช่วงครึ่งปีหลังจากนี้ พร้อมร่วมมือกับภาคเอกชนในรูปแบบ กรอ.พาณิชย์ ผลักดันการค้า การส่งออกให้ขยายตัวได้ตามเป้าหมาย